રાહુલ ગાંધીએ ખોડલધામના અગ્રણી નરેશ પટેલ સાથે પણ મુલાકાત કરી છે. પાટીદારોમાં જાણીતાં ને માનીતાં બનેલાં આ નેતા જો કોંગ્રેસમાં આવી જાય તો ભાજપ માટે લાલબત્તી ચાલુ થઇ જશે. તેમના કારણે પાટીદાર મતોમાં ગાબડું પડી શકે છે. તો હાર્દિક માટે તો ખુલ્લમખુલ્લાં કોંગ્રેસના દ્વાર છે જ. આ રીતે ગુજરાતમાંથી કોંગ્રેસની સત્તા ઉખાડી ફેંકનાર પાટીદાર સમાજ પોતાના એજન્ડાનું રાજકીયકરણ કરી કોંગ્રેસને પાછી સિંહાસને સ્થાપી શકે છે તેમ વટભેર ગુજરાત ભાજપને પાઠ ભણાવવા કરશે તેવા આસાર હાલ તો વર્તાઇ રહ્યાં છે. રાહુલની ઉપરાછાપરી મુલાકાતો કોંગ્રેસનું નવસર્જન સાચે જ કરી શકશે કે કેમ તે તો ડીસેમ્બરમાં જાણવા મળશે પણ ત્યાં સુધી બંને મુખ્ય રાજકીય પક્ષ પોતાની રણનીતિની ધાર કાઢી રહેલાં જોવા મળી રહ્યાં છે.